AARHUS: Selv om foråret endnu ikke har vist sig fra sin milde side, dukkede flere end 25.000 mennesker op for at se byens historie udspille sig på siden af Aarhus Domkirke.

Alene showet lørdag aften kl. 21 blev set af 7.000 mennesker, vurderer det vagtselskab, som var til stede på Bispetorv under de 12 forestillinger.

- Vi havde håbet på 20.000 gæster, så vi er rigtig glade for, at så mange mødte op. Det er første gang, at vi har gjort det her, så det var enormt svært at forudsige præcist, hvordan det ville blive. Vi er glade for, at det blev så godt modtaget, siger Martin Brandt Djupdræt, overinspektør i Den Gamle By.

Han hæfter sig ved den meget brede skare af publikummer, som Aarhus Stories tiltrak.

- Vi er glade for at Aarhus' historie er nået ud til nogen, der ikke nødvendigvis går op i byens historie. Vi er glade for at vi sammen med Filmby Aarhus og Aarhus 2017 har været med til at skabe en event, som folk kunne dele.

Også Trine Bang, programkoordinator ved Aarhus 2017, glæder sig over den store publikums tilslutning.

- Det betyder, at folk er interesserede i at vide noget om de rødder, som vi står på skuldrene af. Samtidig siger det også noget om, at folk er sultne efter kultur, de vil gerne ud at opleve noget, også selv om vejret er koldt. Jeg er meget begejstret for, at alle målgrupper var repræsenteret. Nogle kom for musikken, andre for det historiske, andre igen for at se noget spektakulært. Folk gik derfra i opløftet stemning og havde haft en fælles oplevelse. Det er noget af det som kulturhovedstaden kan, siger hun.

Trine Bang fortæller, at der lige nu bliver kigget på, hvordan animationsfilmene, som blev vist på seks forskellige facader, kan blive samlet til én film.

- På den måde vil man også kunne se nogle af de detaljer i filmene, som blev opslugt af domkirken. Det er noget, vi arbejder på, fordi det er en god fortælling, som godt må have et efterliv, siger hun.

Soundtracket, som er skrevet og produceret af DJ Static og Nicolai Absalon udkommer på vinyl 21. april.